**NAGRADNI KONKURS FONDA NENADA M. KOSTIĆA ZA NAJBOLJE DIPLOMSKE ILI MASTER RADOVE IZ SVIH OBLASTI ČISTE I PRIMENJENE HEMIJE**

**Fond Nenada M. Kostića za hemijske nauke** 24 godine radi na korist nauke i nastave u Srbiji; četiri godine takođe u Bosni i Hercegovini, Hrvatskoj, Crnoj Gori. Upravni odbor Fonda čine univerzitetski nastavnici i istraživači u Srbiji: dr Tatjana Ž. Verbić, sa Hemijskog fakulteta Univerziteta u Beogradu, predsednik; dr Igor A. Pašti, sa Fakulteta za fizičku hemiju Univerziteta u Beogradu; dr Uroš Ž. Anđelković, sa Instituta za hemiju, tehnologiju i metalurgiju Univerziteta u Beogradu; dr Jovana M. Francuz, sa Prirodno-matematičkog fakulteta Univerziteta u Novom Sadu; dr Biljana Đ. Glišić, sa Prirodno-matematičkog fakulteta Univerziteta u Kragujevcu; dr Marija S. Genčić, sa Prirodno-matematičkog fakulteta Univerziteta u Nišu.

**Zbog broja kandidata i obima zahtevnog, dvostepenog odlučivanja Fond premešta konkurs iz proleća u jesen.** Namerava da nagradi autore i pohvali mentore dvaju najboljih radova odbranjenih u periodu od **1. aprila 2024. do 31. oktobra 2025. godine**. **Novčane nagrade iznosiće 1200 odnosno 1050 evra. Nenagrađeni kandidati dobiće po jedan grafički list srpskih likovnih umetnika.**

**Fond namerava da dodeli vankonkursnu nagradu od 1200 evra po svome izboru.**

Konkurs traje **od 15. oktobra do 15. decembra 2025. godine**. Kandidati se na konkurs prijavljuju sami, formularom priloženim objavi konkursa. Potpuna prijava sadrži ove priloge:

* biografiju, ne dužu od jedne strane, sa podacima o srednjoškolskom obrazovanju, univerzitetskim studijama, karijeri, eventualnim nagradama i uspesima;
* diplomski ili master rad;
* uverenje o odbranjenom radu;
* video prezentaciju diplomskog ili master rada od približno pet minuta;
* uverenje o položenim ispitima sa ocenama na osnovnim i master studijama do prijave na konkurs;
* dve **poverljive** preporuke, koje merodavne osobe, ne kandidat, šalju na e-adresu:tatjanad@chem.bg.ac.rs;
* spisak i kopije objavljenih radova i saopštenja.

**Prijavu i obavezne priloge poslati na e-adresu:** **tatjanad@chem.bg.ac.rs****.**

Upravni odbor i predsednik Fonda vrednovaće zasluge kandidata po ustaljenim merilima: naučna vrednost rada; originalnost; kvalitet i primenljivost rezultata; objavljeni i saopšteni naučni i stručni radovi, ako ih kandidat ima; komisijska ocena odbranjenog rada; uspeh na studijama i slično.

**Fond namerava da dodeli nagrade i pohvale po tradiciji – u maju 2026. godine – ovaj put na Univerzitetu u Beogradu. Datum i mesto svečanosti biće objavljeni naknadno.** Nagrađeni kandidati i pohvaljeni mentori obavezni su da prisustvuju svečanosti. Dobitnici nagrada izložiće svoje radove u predavanjima od po najviše sedam minuta. Svim nagrađenim i nenagrađenim kandidatima i njihovim mentorima koji budu prisustvovali svečanosti i koji to zatraže unapred biće plaćeni putni troškovi. Svi prisutni biće pozvani na prijem u čast nagrađenih i pohvaljenih.

Bliža obaveštenja o konkursu mogu se dobiti od dr Tatjane Ž. Verbić: telefon +38163255356,
e-adresa: tatjanad@chem.bg.ac.rs i od predsednika i osnivača Fonda, dr Nenada M. Kostića, čija
e-adresa je nen.m.kos@gmail.com.

 **FOND NENADA M. KOSTIĆA ZA HEMIJSKE NAUKE**